stanford-oval/wikipedia huggingface dataset:
היגיינה
היגיינת הבית > היגיינת מזון

היגיינת מזון נוגעת לנהלים הקשורים לבישול והתנהלות עם מזון מתוך מטרה למנוע זיהום מזון, למנוע הרעלת מזון, ולצמצם את העברת מחלות למזונות אחרים, בני אדם או בעלי חיים. היגיינת מזון כוללת דרכים לטפל, לאחסן, להכין, להגיש ולאכול את האוכל.
גישת HACCP משמשת לניתוח סיכון ונקודות קריטיות ביצור מזון.
תו תקן לפי ISO 22000 מוענק לארגונים שנבדקו ונמצאו עומדים בדרישות לניהול מערכות בטיחות מזון. במספר מדינות נהוג לפרסם את ציון הניקיון שקיבלו מסעדות.
משרד הבריאות פרסם הוראות מפורטות בדבר שמירה על היגיינה של המזון. שיטות לשמירה על היגיינת מזון כוללות:
ניקוי וחיטוי של אזורי הכנת אוכל והציוד המשמש להכנת האוכל (לדוגמה שימוש בקרשי חיתוך המיועדים להכנת בשרים או ירקות טריים). ניקוי עשוי להיות כרוך בשימוש באמצעי חיטוי שונים, כגון כלור אקונומיקה, אתנול, אור אולטרה סגול ועוד
הימנעות משימוש בבשר הנגוע בשערנת, סלמונלה, ופתוגנים אחרים וכן בישול יסודי של בשר
זהירות והקפדה רבה בהכנת מזון בעל רכיבים בלתי מבושלים, כמו סושי וסשימי
חיטוי כלי האוכל על ידי שטיפה עם סבון ומים נקיים
רחצת ידיים ביסודיות לפני מגע עם אוכל
רחצת ידיים לאחרמגע עם מזון לא מבושל
הימנעות משיתוף סכו"ם בין בני אדם
הימנעו משימוש חוזר בכלי הגשה שבאו במגע עם פיו של אחד הסועדים
אחסון נכון של מזון ומניעת גישה למזיקים שונים
קירור נאות של מזון רגיש
תיוג מזון - תאריך ייצור והקפדה על "תאריך אחרון לשיווק")
סילוק נאות של פסולת מזון ואריזות מזון
היגיינת הגוף בחלל

בעת משימות חלל, בשל הנסיבות, לאסטרונאוטים אין אפשרות לקיים את המשימות היומיות לשמירת ההיגיינה האישית בצורה המקובלת בכדור הארץ.
כתוצאה מכך, בעת שהייתם בחלל אסטרונאוטים "מתקלחים" במגבוני גוף ובשמפו שאינו מצריך שטיפה במים, מוצרים שפותחו במקור עבור בתי חולים אך עונים גם על הדרישות הנוקשות של סוכנויות החלל ולכן אנשי נאס"א בחרו להשתמש בהם. עבור תחנת החלל האמריקאית הראשונה, סקיילב, פותחה טכנולוגיה אשר איפשרה לאסטרונאוטים להתקלח, תוך שימוש בכמות מזערית של מים, אך בתחנת החלל הבינלאומית חזרו האסטרונאוטים "להתקלח" באמצעות מגבונים לחים.
שהותם של האסטרונאוטים בחלל נמשכת לרוב זמן ממושך, ועל כן יש צורך גם בהחלפת בגדים. אין אפשרות לכבס את הבגדים בחלל, בגלל היות המים משאב כה יקר. לכן הבגדים מוחלפים לעיתים רחוקות יחסית, כאשר הבגדים המשומשים נאספים בשקיות מיוחדות, המשוחררות בסיום המשימה, בדרך חזרה לכדור הארץ, ואז נשרפים באטמוספירה.
קיצוץ ציפורניים: ניתן לקצוץ את הציפורניים בתנאים של מיקרו גרביטציה באותה דרך בה אנו משתמשים על כדור הארץ. עם זאת, לאחר הגזירה האסטרונאוטים צריכים למנוע מהציפורניים להיכנס אל תוך אחד מהמכשירים הפתוחים בתא המעבורת שיכול לגרום לכשל מערכות. על מנת לעשות זאת, אסטרונאוטים רבים נוהגים למקם את עצמם מול צריכת האוויר. בצורה זו, הציפורניים יהיו לכודות כנגד מסנן רשת ויהיה ניתן לאסוף אותן בהפעלה הבאה בוואקום.
גילוח: גילוח במסלול אינו שונה מגילוח על פני כדור הארץ. חלק מהאסטרונאוטים מעדיפים להתגלח באמצעות תער חשמלי, מפני שהוא לא מצריך שימוש במים ומפני שסכיני גילוח חשמליים אוספים באופן אוטומטי את שיער הפנים שנחתך.
תספורת: כאשר יש צורך בתספורת, נהוג להשתמש בקוצץ שיער עם מכשיר ואקום מובנה אשר לוכד את גזרי השיער ומונע מהם לרחף בחלל התחנה.
צחצוח שיניים: גם צחצוח שיניים בחלל אינו שונה מהצחצוח על פני כדור הארץ. עם זאת, רוב האסטרונאוטים בוחרים להשתמש במשחת שיניים אכילה כדי להפחית את צריכת המים.
עשיית צרכים בחלל: בשירותים בתחנת החלל, השתן נאסף על ידי צינור ואקום ולאחר מכן ממוחזר ברמה של 93% למים נקיים, עד רמה של מי שתייה. הצואה נשאבת לתוך שקית שעוברת למכל. את המכל מרוקנים כל 10 ימים לערך, כאשר שקיות הפסולת נשרפות באטמוספירה, בסיום המשימה.
היגיינה ואלרגיה

על פי "השערת ההיגיינה", תינוקות וילדים אשר גדלו בסביבה בה הונהגו כללי היגיינה מוגזמים, יפתחו מחלות אלרגיות בבגרותם מפני שהמערכת החיסונית לא מפותחת. ההשערה עדיין שנויה במחלוקת ומהווה מושא למחקרים רבים.
תנועת "היגיינה טבעית"

ההיגיינה הטבעית (Orthopathy) היא תנועה שקמה בראשית המאה ה-19, בארצות הברית. המייסד של התנועה היה אייזיק ג'נינגס (אנ'), רופא, בוגר בית הספר לרפואה ייל (אנ'). במשך מספר שנים טיפל בחוליו בטיפולים שהיו מקובלים בזמנו, אשר כללו תרופות, ניתוחים והקרנות. הוא התאכזב מהתוצאות ועבר להמליץ למטופליו על שינוי אורח החיים, מעבר לתזונה על בסיס צמחי, מקלחות ומנוחה הכוללת צום, חשיפה לאור השמש, שהיה באוויר צח וכן הימנעות מעישון ומשתית משקאות חריפים. הוא דגל בגישה שהטבע ירפא כל חולי, בתנאי שהאדם לא יתערב באמצעות תרופות. גישתו שימשה תשתית להקמת הכנסייה האדוונטיסטית של היום השביעי. במקביל לג'נינגס פעל בארצות הברית סילבסטר גרהם (אנ'), כומר פסביטריאני ורופא, אשר היה אחד מחלוצי "המזון הבריא". הוא התנגד ללחם שנמכר בימיו, אשר הכיל קמח לבן ותוספות כגון אלום וכלור והמליץ על דיאטה עשירה בסובין, והתנזרות מוחלטת מאלכוהול. גרהם המציא את מה שידוע כלחם גרהם, המכיל כמות רבה של סיבים. גרהם היה אחד מחלוצי הצמחונות בארצות הברית. גם בימינו פועלים מטפלים אלטרנטיביים המשתייכים לתנועה זו ומתנגדים לערויי דם, הקרנות, תוספי תזונה ותרופות. חלקם גם ממליצים על צומות הכוללים שתית מים בלבד. חלק מהמלצות ההיגיינה הטבעית נכנסו למערך ההמלצות העכשויות לשמירה על הבריאות במסגרת הרפואה הקונבנציונלית- הימנעות מקמח לבן, מיעוט מזון מהחי, צמצום צריכת מזונות מעובדים, מנוחה, שתייה מרובה של מים, פעילות גופנית והקפדה על היגיינה.
ראו גם

לואי פסטר
ג'וזף ליסטר
הערות שוליים

↑  רונית בר נתן, בבית החולים ובמכולת: איך נשמור על היגיינה?, באתר nrg
↑  כך תשמרו על היגיינה בצורה הטובה ביותר בזמן הקורונה, באתר ynet, 24 במרץ 2020
↑  בטיחות והיגיינה במזון - סוגי מזונות, באתר משרד הבריאות-שירות המזון הארצי
↑  Sally F. Bloomfield et al., Hygiene procedures in the home and their effectiveness: a review of the scientific evidence base - IFH, International Scientific Forum on Home Hygiene, ‏2013
↑  HACCP - Hazard Analysis critical control points, באתר משרד הבריאות
↑  דרישות HACCP - כלי ליישום דרישות השוק לבטיחות מזון לפי תקן ISO 22000, באתר המוסד לבטיחות ולגיהות
↑  מתן דרורי, איפה היד הזאת היתה: מדוע כדאי לפרסם את ציוני ההגיינה של המסעדות, באתר nrg‏, 25 במאי 2011
↑  בטיחות והיגיינה במזון - טיפול במזון, באתר משרד הבריאות- שירות המזון הארצי
↑  בשר, עופות ודגים, באתר משרד הבריאות- שרות המזון הארצי
1 2 3  Personal hygiene in space, סוכנות החלל הקנדית
1 2  Caleb Wong, How to Shower in Space, מוזיאון החלל- National Air and Space Museum, ‏יולי 2017
↑  Space log: How do astronauts do laundry in space?, CGTN- אתר חדשות סיני, ‏יוני 2021
↑   ניב גלבוע, רוצים ילדים בריאים? כנראה שתצטרכו להפסיק לנקות אותם, באתר nana10‏, 25 בינואר 2014
↑  Natural Hygiene Movement, National Health Association
↑  Pioneers, National Health Association
↑  נעמי אבליוביץ', הקמח של מר גרהאם, באתר ynet, 19 באוגוסט 2010
↑  Stephen Barrett, A Critical Look at "Natural Hygiene", Quackwatch, ‏ינואר 2007
↑  טיפים לחיים בריאים, באתר המרכז הרפואי שמיר
| --- | --- |
בקרת זהויות :  NLI: 987007560696505171  BNE: XX524990  BnF: cb11954179d (data)  GND: 4026331-9  HDS: 016310  LCCN: sh85063519  LNB: 000071249  NARA: 10640597  NDL: 00561856  NKC: ph114742 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
סיבון ורחצת ידיים, מתקן שהציב המרכז האירופי לבקרת מחלות ומניעתן באוגנדה
שטיפת רצפות עם חומר מחטא
בגדים, מגבות ומצעים תלויים לייבוש לאחר כביסה
רחצת כלים במטבח, גן שמואל 1956
היידימרי סטפנישין-פייפר

| --- | --- |

 לידה:  7 בפברואר 1963 (בת 62) סיינט פול, ארצות הברית 
 מידע כללי
 בשירות:  אסטרונאוטית
 השכלה:  המכון הטכנולוגי של מסצ'וסטס  Cretin-Derham Hall High School 
 זמן שהייה בחלל:  39,816.2 דק' 
 ביוגרפיה בנאס"א:  היידימרי סטפנישין-פייפר
 משימות
 STS-115, STS-126 
 עיטורים
 לגיון ההצטיינות של ארצות הברית בדרגת לגיונר  מדליית השירות המצוין של נאס"א  מסדר הנסיכה אולגה, דרגה 3 
 
היידימרי מרתה סטפנישין-פייפר (באנגלית: Heidemarie Martha Stefanyshyn-Piper; נולדה ב-7 בפברואר 1963) היא אסטרונאוטית אמריקאית לשעבר, אשר השתתפה בשתי משימות חלל; sts-115 ו-sts-126.
 לפני כן שירתה בחיל הים בתפקידי חילוץ והצלה של ספינות והגיעה לדרגת קפטן בחיל הים האמריקאי.
ילדותה ותחילת דרכה

סטפנישין-פייפר נולדה ב-7 בפברואר 1963 בסיינט פול, מינסוטה למייקל (אב ממוצא אוקראיני) ואדלהיד (אם ממוצא גרמני) סטפנישין. בתקופת מלחמת העולם השנייה אביה נלקח משטחי אוקראינה הכבושה ונשלח לעבודות בגרמניה הנאצית. לאחר סיום המלחמה הוא התחתן עם גרמניה והם עבדו לארצות הברית. סטפנישין-פייפר דוברת אוקראינית ברמת שפת אם.
את לימודיה סיימה בתיכון "דרהאם הול" וסיימה תואר ראשון בהנדסה מכנית ב-1984 ותואר שני בהנדסה מכנית ב-1985 בMIT. סטפנישין-פייפר התחתנה עם גלן. א. פייפר ונולד לה ילד אחד.
קריירה בחיל הים

במהלך לימודיה באוניברסיטה, קיבלה הסמכה צבאית בתחום חילוץ והצלה של ספינות, את אימוניה והסמכתה השלימה במרכז האימונים לצלילה וחילוץ בפנמה סיטי בפלורידה.
סטפנישין-פייפר השתתפה בכמה משימות חילוץ ביניהן חילוץ מכלית האקסון משרטון בהוואי והכינה את התוכניות למשיית הצוללת הפרואנית פאקוצ'ה.
קריירה בנאס"א

סטפנישין-פייפר נבחרה כמועמדת להיות אסטרונאוטית על ידי נאס"א ב-1996. היא התאמנה ונבחנה במשך שנתיים במתחם האימונים ע"ש ג'ונסון ביוסטון, טקסס שבמהלכן הוכשרה והוסמכה להיות אסטרונאוטית כמומחית מטען. היא השתתפה בשתי משימות חלל בפרויקט המעבורות, STS-115 ו-STS-126. במקביל, לקחה חלק במספר ועדות, כגון הוועדה בנושא מטען מועיל של המעבורת, שם שימשה כנציגת האסטרונאוטים, הוועדה להליכת חלל וכן פיקדה על משלחת ניסוי במסגרת פרויקט NEEMO (אנ'), בו שולחים אסטרונאוטים ואנשי מקצוע אל מתחת לפני הים.
קריירה בנאס"א > משימות חלל

סטפנישין-פייפר השתתפה בשתי משימות חלל, במהלכן שהתה בחלל 27 ימים וביצעה 5 הליכות חלל שהצטברו לסך כולל של 33 שעות ו-42 דקות.
קריירה בנאס"א > משימות חלל > sts-115

סטפנישין-פייפר המריאה לחלל למשימתה הראשונה ב-9 בספטמבר 2006, לאחר שההמראה נדחתה פעמיים, על סיפון מעבורת אטלנטיס, במטרה להרכיב חלקים, p3 ו-p4 על תחנת החלל הבינלאומית. במהלך המשימה יצאה לשתי הליכות חלל ונהייתה האישה השמינית לבצע הליכת חלל.
הליכת חלל ראשונה- הליכת החלל הראשונה של סטפנישין-פייפר, נמשכה 5 שעות ו-26 דקות ובוצעה ביחד עם האסטרונאוט ג'ו טאנר (אנ'). במהלכה חיברה סטפנישין-פייפר את כבלי התקשורת של החלקים p3/p4 לשאר התחנה, פתחה את הלוחות הסולאריים על p4 והרכיבה את מערכת ה-SRAJ, שאמורה לסובב את הפאנלים הסולאריים לכיוון השמש.
הליכת חלל שנייה- הליכת החלל השנייה של סטפנישין-פייפר (הייתה ההליכה השלישית במשימה), נמשכה 6 שעות ו-42 דקות, במהלכה השלימה סטפנישין פייפר ביחד עם ג'ו טאנר את ההכנות להפעלת p3/p4 והחליפה את האנטנה באזור.
סטפנישין פייפר חזרה לכדור הארץ ב-21 בספטמבר 2006. במהלך מסיבת העיתונאים לאחר החזרה התעלפה פעמיים.
כשנשאלה בריאיון לפני הטיסה על מחשבותיה בקשר לחקר החלל אמרה:
"בשבילי, חקר החלל הוא עוד התקדמות טבעית בשביל שבו הולכים בני האדם, כל עוד אנחנו מתפתחים יותר ויש לנו את הטכנולוגיה להגיע רחוק יותר. לפני אלפי שנים בני אדם הלכו עד לגבעה הקרובה, מעבר להר, מעבר לנהר. זה הוביל אותנו לעבור אוקיינוסים. ואז חשבנו "אוקיי, בואו נגיע לשמיים". עכשיו יש לנו מטוסים ואנחנו יכולים לעוף. יש לנו צוללות ואנחנו יכולים להגיע אל מתחת לים. אותו דבר קורה גם כשאנחנו מסתכלים אל השמיים, רואים את הכוכבים והפלנטות וחושבים "מה יש שם… אנחנו סקרנים". אנחנו, בתור בני אדם תמיד רוצים לדעת מה יש שם בחוץ... אולי נלמד משהו שיוכל לעזור לנו לפתור את הבעיות שיש על כדור הארץ".
קריירה בנאס"א > משימות חלל > sts-126

סטפנישין-פייפר יצאה למשימת החלל השנייה שלה ב-15 בנובמבר 2008, על סיפון מעבורת האנדוור במטרה להעביר מכל אספקת חנקן ללוחות הסולאריים ולטפל ולשמן את מערכת ה-SRAJ.
הליכת חלל ראשונה- בהליכת החלל הראשונה, שנמשכה 6 שעות ו-52 דקות, ביחד עם האסטרונאוט סטפן ג. בואן, סטפנישין-פייפר החליפה את מכל אספקת החנקן, הסירה את הכיסויים התרמיים באזור המודול היפני, בו אמור להתחבר מתקן אחר במשימה sts-127 והתחילה לנקות, לשמן ולהחליף 11 מתוך 12 המסבים במערכת ה-SRAJ.
תוך כדי העבודה על ה-SRAJ, כשניקתה גריז אשר נשפך מאקדח הגריז על ארגז הכלים, היא דחפה אותו בטעות הצידה והוא עף ממנה ונכנס למסלול הקפה סביב כדור הארץ, עד שנשרף באטמוספירה ב-3 באוגוסט 2009.
הליכת חלל שנייה- בהליכת החלל השנייה, שנמשכה 6 שעות ו-45 דקות, ביחד עם האסטרונאוט רוברט שיין קימברו, סטפנישין-פייפר העבירה שתי עגלות ציוד כתשתית להקמת מסבך S6 בצד ימין, בנוסף החליפה מיסבים, ניקתה ושימנה את מערכת ה-SRAJ ושימנה את הקצה של הזרוע הרובוטית של התחנה.
הליכת חלל שלישית- בהליכת החלל השלישית, שנמשכה 6 שעות ו-57 דקות, ביחד עם האסטרונאוט סטפן ג. בואן, סטפנישין פייפר סיימה את לנקות, לשמן ולהחליף מיסבים במערכת ה-SRAJ.
החללית נחתה בחזרה על כדור הארץ ב-30 בנובמבר 2008, לאחר 15 ימים בחלל.
סטפנישין-פייפר פרשה מנאס"א ביולי 2009 וחזרה לשרת בחיל הים.
לאחר פרישה מנאס"א

לאחר פרישתה מנאס"א, התמנתה סטפנישין-פייפר להיות קצינת טכנולוגיה הראשית (CTO) במפקדת המערכות הימיות (NAVSEA) (אנ') שם ביצעה תהליכי ארגון מחדש ואיחוד הפעילויות למשרד טכנולוגי אחד.
ב-2011 מונתה למפקדת חטיבת קרדרוק הממוקמת במרילנד. החטיבה אחראית על מחקר, פיתוח וליווי הפיתוחים אחרי הטמעתם במערכות הימיות.
ב-2013 התמנתה למפקדת חטיבת התחזוקה במרחב הדרום מערבי של חיל הים (SWRMC) בסן דייגו, קליפורניה שם שירתה עד 2015, אז פרשה.
כיום היא חיה באוק הרבור במדינת וושינגטון.
הערות שוליים

1 2 3 4  "HEIDEMARIE M. STEFANYSHYN-PIPER (CAPTAIN, USN), NASA ASTRONAUT (FORMER)" (PDF). NASA. ביולי 2009. נבדק ב-18 ביוני 2021. {{cite web}}:  (עזרה)
↑  NEEMO history, NASA
1 2  STS-115 Mission, spacefacts
↑  MARK CARREAU
,, Astronaut faints twice at ceremony, Houston Chronicle, ‏Sep. 23, 2006
↑  Preflight Interview: Heidemarie Stefanyshyn-Piper, NASA
1 2 3 4  sts-126, spacefacts
↑  Tool Bag Lost In Space Meets Fiery End, Space.com
↑  Captain Heidemarie M. Stefanyshyn-Piper, USN, NAVSEA
↑  America's navy, SWRMC sailors receive Gold Disk award
רומאן (עיר)

רוֹמאן (ברומנית: Roman, מדגישים את ה"חולם"), עיר במחוז ניאמץ בחבל מולדובה, ברומניה.
העיר שוכנת במפגש הנהרות סירט ומולדובה. בעיר יש 69,483 תושבים.
העיר קרויה על שם מקימה רומן הראשון מושאט, שייסד אותה לקראת סוף המאה ה-14. בין התושבים הראשונים היו גם יהודים שבאו עם רומאן. רומאן פטר את היהודים משירות צבאי תמורת מס מיוחד.
היסטוריה > כרונולוגיה

1234 העיר נזכרה לראשונה במסמך רשמי של הכנסייה הקתולית.
1387 השם רומאן הופיע בפעם הראשונה ב-"Novgorod Chronicle".
1355 נבנתה הכנסייה האורתודוקסית הארמנית הראשונה.
1392 העיר הוזכרה במסמך מולדובני החתום על ידי הווייבוד רומאן הראשון.
1412 שטפן הגדול בנה מבצר אבן בגדה השמאלית של נהר הסירט.
1467 המבצר עמד כנגד המצור שהטיל הצבא ההונגרי בהנהגת מתיאש הוניאדי.
מהמט השני הוביל את הצבא העות'מאני בכיבוש המבצר החדש לאחר נסיגת הכוחות המולדובנים לאחר קרבValea Albă (ואלאה אלבה).
1563 פעם אחרונה בה הוזכר המבצר הישן.
1595 נבנתה כנסיית הווייבודים הקדושים (Sfinţii Voievozi).
1610 נבנתה הכנסייה הארמנית האורתודוקסית.
1675 בהוראת השלטונות העות'מאניים דומיטרשקו קנטקוזינו (Dumitraşcu Cantacuzino) הרס את המבצר ברומאן ביחד עם שאר המבצרים של נסיכות מולדובה.
1798 נבנה בית החולים הראשון, באותו מקום בו קיים כעת בית חולים.
1817 נחנך תלמוד תורה.
1869 נחנך קו מסילת הברזל השני ברומניה, הקו בין רומאן לאיצקאן.
ב־30 בספטמבר 1872 נפתח בית הספר התיכון "רומאן וודה".
1897 הממשל איפשר בניית מבנה חדש לבית הספר "רומאן וודה".
1957 נבנה מפעל צינורות הפלדה (כיום שמו Mittal Steel Roman S.A).
1962 נפתח המוזאון למדעים.
1968 בחלוקת המחוזות מחדש, ברפורמה מנהלית שהנהיג ניקולאה צ'אושסקו, רומאן איבדה את מעמדה כעיר מחוז ורוב השטח עבר למחוז ניאמץ.
בית ספר "רומאן וודה"
אנדרטה לזכר בני רומאן היהודים שנפלו במלחמת העולם הראשונה (נמצאת בכניסה לבית העלמין היהודי)
תחנת הרכבת
יהודים

בין השנים 1792- 1825 כיהן ברבנות העיר רבי יצחק בן יהודה לייב. אחריו כיהן רבי יעקב ברייש עד שנת 1840. אחריו כיהן רבי דוד איזקסון, בנו של רבי יצחק מקאליש. לאחר פטירתו בשנת 1908 מילא את מקומו חתנו-אחיינו רבי יצחק לייפר (בן רבי אהרן אריה מנדבורנה) ואחריו בנו רבי שלמה עד לפטירתו בשנות ה-40.
בין השנים 1918 ל-1920 פעלה בעיר ישיבה בראשות רבי אברהם ישכר בער, בנו של רב העיר רבי שלמה איזקסון.
רבה האחרון של רומאן היה רבי מאיר איזקסון שכיהן בה חדשים ספורים - מסוף שנת ה'תש"ז ועד אמצע שנת ה'תש"ח.
ערים תאומות

רומאן היא עיר תאומה של הערים:
איטליה טראנובה דה סיבארי, איטליה (מ־2002)
בלגיה טילט, בלגיה (מ־2009)
איטליה קורטונה, איטליה (מ־2009)
איטליה גרוליאסקו, איטליה (מ־2010)
ארמניה דיליג'אן, ארמניה (מ־2012)
ישראל גדרה, ישראל (מ־2012)
ג'ורג' וושינגטון (ממציא)

ערך זה עוסק באיש עסקים אמריקאי. אם התכוונתם לנשיא הראשון של ארצות הברית, ראו .
| --- | --- |
אין תמונה חופשית
 לידה:  20 במאי 1871 קורטרייק, בלגיה 
 פטירה:  29 במרץ 1946 (בגיל 74) ניו ג'רזי, ארצות הברית 
 מקום לימודים:  אוניברסיטת בון 
 צאצאים:  ג'ורג' וושינגטון הבן 
 
ג'ורג' קונסטנט לואיס וושינגטון (באנגלית: George Constant Louis Washington;‏ 20 במאי 1871 – 29 במרץ 1946) היה ממציא ואיש עסקים אמריקאי. וושינגטון זכור הודות להמצאתו, גרסה מוקדמת של קפה נמס, וכן הודות לחברה שהוא ייסד לשם ייצור המוני של ההמצאה שלו, שנקראה "G. Washington Coffee Refining Company".
וושינגטון הגיע כמהגר ממולדתו בלגיה ב-1897, ועסק במספר מקצועות טכניים לפני שהחל לייצר קפה נמס לאחר שביקר בגואטמלה ב-1906 או ב-1907. הוא החל לייצר את הקפה שלו ב-1909 והקים חברה כדי לייצר אותו ב-1910. החברה שהוא הקים שגשגה, ובמהלך מלחמת העולם הראשונה היא סיפקה מצרכים לכוחות הלוחמים. מוצרי החברה פורסמו בעיתונים וברדיו שהיו נפוצים בניו יורק. הצלחת החברה שלו הפכה את וושינגטון לאמיד כלכלית. הוא התגורר בתחילה בברוקלין, וב-1927 הוא עבר להתגורר באחוזה בניו ג'רזי. וושניגטון היה נשוי ואב לשלושה ילדים.
שלוש שנים לפני מותו של וושינגטון נמכרה החברה שלו לחברה אחרת. אף שהמותג שלו חדל מלהתקיים ב-1961, שמו של וושינגטון עודנו נמצא בשימוש בשם המוצר "G. Washington's Seasoning & Broth".
ילדות ונעורים

ג'ורג' וושינגטון נולד ב-20 במאי 1871 בקורטרייק, בלגיה, לז'אן גיום וושינגטון (ג'ון ויליאם וושינגטון) מאנגליה ומארי לואיז טאנט מבלגיה. לפי חוק הלאום הבלגי באותה תקופה, ג'ורג' נחשב לאזרח בריטי עד התאזרחותו בארצות הברית בשנת 1918.
מאוחר יותר עבר וושינגטון להתגורר בבריסל, וקיבל תואר ראשון בכימיה מאוניברסיטת בון שבגרמניה.
קריירה מוקדמת

בדצמבר 1895 נישא ווישנגטון לאנג'לין סלין וירג'יניה. על פי התיעוד באליס איילנד הגיע הזוג לארצות הברית ב-6 באוקטובר 1896, אך מפקד האוכלוסין של ארצות הברית קובע שהם היגרו לשם בשנת 1897. בני הזוג וושינגטון התיישבו באזור ניו יורק, שם נולדו להם שלושה ילדים: לואיזה (נולדה במאי 1897), איירין (נולדה במאי 1898) וג'ורג' (נולד באוגוסט 1899). מיד לאחר ההתיישבות בניו יורק הקים וושינגטון מפעל מנורות נפט בג'רזי סיטי, אך עזב אותו עם התפתחות נורות הלהט והקים במקום זאת מפעל לייצור מצלמות, שגם אותו זנח תוך תקופה קצרה.
על פי מפקד האוכלוסין האמריקאי של שנת 1900, וושינגטון, שנרשם במפקד כממציא, היה בן 29 וגר בבית שכור בברוקלין עם אשתו בת ה-23, שלושת ילדיהם הקטנים, אחותו בת ה-25, שלושה משרתים ובנם של שניים מהמשרתים.
בשנת 1906 או 1907 ניסה וושינגטון את מזלו בגידול בקר בגואטמלה, ובינתיים החל לעבוד על הפיתוח המרכזי שלו - הקפה הנמס. לאחר תקופה של כשנה בגואטמלה חזר וושינגטון לניו יורק. אביו נשאר בגואטמלה ומת שם בשנת 1912.
חיים אישיים

אחרי שעסק הקפה שלו נוסד ב-1910, התיישב וושינגטון בשכונת פארק סלופ (אנ') שבניו יורק.
בה בעת, החזיק וושינגטון בנכס גדול אחר בקרבת העיר בלפורט (אנ') שבמרכז לונג איילנד. ב-1938 עברה אחותו של וושינגטון להתגורר בקרבת הנכס השני שלו, יחד עם בני משפחתה. וושינגטון המשיך להחזיק בנכס זה, עד שהאחרון נמכר ב-1943. לאחר הרכישה הוסב המקום למתחם שכלל מסעדה, בית מלון ואולם אירועים. המקום נמכר פעם נוספת ב-1950, ושם הוקם מחנה לילדים. ב-1959 התרחש ניסיון לפתוח מחדש בית מלון במקום, ניסיון שלא צלח. ב-1960 העביר המקום בעלות פעם נוספת, לרשותה של אגודה נוצרית, וזו ייסדה שם בית ספר. בראשית המאה ה-21 חולקה הבעלות על המקום, וזו הוענקה לעמותות מקומיות ולתושבת בלפורט איזבלה רוסליני.
עם העברת החברה שלו לניו ג'רזי, בעקבות רכישת קרקע שם ב-1927, עבר וושינגטון לאחוזתו לשעבר של המושל פרנקלין מרפי (אנ') ב"חוות פרנקלין" שבמנדהם (אנ'). וושינגטון אהב חיות אקזוטיות וגינון. על פי עדויות שכניו בלונג איילנד, הוא נראה לעיתים קרובות עם ציפור או קוף על כתפו. בשני גני החיות שלו וושינגטון הציג בעיקר ציפורים נדירות, אך בעלי חיים כמו צבאים, כבשים, עיזים ואנטילופות מתועדים גם הם בגן החיות בבלפורט, וצבאים, למות וזברות מתועדים בין מאות של בעלי חיים בגן החיות הגדול יותר, במנדהם.
וושינגטון היה חבר פעיל במועדון הלוטוס, מועדון ספרותי לגברים בניו יורק.
שמו של וושינגטון הועלה לזמן קצר עבור הבחירות לנשיאות ב-1920 בפריימריז של דרום דקוטה ל"מפלגה האמריקאית", אם כי המסמכים הוגשו מאוחר מכדי להתקבל. עם זאת, ייתכן שהמינוי היה סאטירי בלבד - וושינגטון לא היה זכאי לתפקיד זה בכל מקרה, מכיוון שהיה יליד חוץ.
המצאה ופעילות מסחרית

ג'ורג' וושינגטון החזיק בלמעלה מ-24 פטנטים, בתחומים כגון מנורות נפט, מצלמות ועיבוד מזון. הוא לא היה הראשון שהמציא תהליך של עיבוד קפה נמס: דייוויד סטרנג מניו זילנד הגיש לראשונה פטנט ב-1890 לקפה נמס, שנמכר תחת השם "הקפה של סטרנג" (Strangs Coffee). גם הכימאי היפני סאטורי קאטו פיתח מוצר דומה, אך המצאתו של וושינגטון הייתה הראשונה שהובילה לייצור מסחרי בקנה מידה גדול. פדריקו לנהוף ווילד, רופא גרמני-גואטמלי, יחד עם אדוארדו ט. קבררוס, פיתחו גם כן תהליך עיבוד קפה נמס בערך בתקופה זו, אותו שיווקו מאוחר יותר באירופה; אך מכיוון שווילד היה הרופא האישי של וושינגטון, יש טענה שתגליותיהם לא היו עצמאיות.
הקפה הנמס של וושינגטון שווק לראשונה, ב-1909, בשם "Red E Coffee" (משחק מילים על המילה "ready" - מוכן), וחברת הזיקוק לקפה "G. Washington" נוסדה ב-1910. מפעל הייצור הראשון של וושינגטון היה במתחם התעשייה בוש טרמינל בברוקלין, וב-1927 הועבר המפעל לניו ג'רזי.
פרסומי החברה הדגישו לעיתים קרובות את הנוחות, המודרניות והנקיות, כביכול, של הקפה הנמס. נטען שהוא טוב יותר לעיכול, ואפילו שאין לו את התכונות המעוררות של הקפה הרגיל (תכונות אלה הן השפעה ישירה של הקפאין שבמשקה, והן קיימות בשתי הצורות).
לאחר סיום מלחמת העולם הראשונה, השימוש של הצבא האמריקאי בקפה הזניק את המכירות של החברה. קידום נוסף ברווחים הגיע כאשר החברה נתנה חסות לסדרת הרדיו "הרפתקאותיו של שרלוק הולמס" ב-NBC, החל מ-1930 ועד 1935. הסדרה החלה בכך שד"ר ווטסון הזמין את המאזינים להקשיב לזכרונותיו, שסופרו ליד ”אש יוקדת וכוס של G. Washington מתבשלת.”
המכונה הראשונה לעיבוד קפה נמס נחשבה לבעלת איכות גרועה וטעם לא נעים, ולפיכך היא הייתה מוצר נחות.
וושינגטון הסתבך עם הממשלה הפדרלית של ארצות הברית בסוגיות מיסוי, שנגעו למערכת היחסים הכלכלית בינו לבין החברה שלו. בנובמבר 1918 ערך וושינגטון הסכם עם החברה כדי להשתמש בסוד מסחרי באשר לייצור הקפה. חודש מאוחר יותר הוא העניק 80% מהבעלות על החברה למשפחתו הקרובה. בני משפחת וושינגטון התעקשו כי אין להם צורך לשלם מיסים מרווחיהם. העניין הועבר למשרד לוועדה לענייני מס, ולאחר מכן לבית המשפט לערעורים, שהאשימה ב-1927 את משפחת וושינגטון ברוב של שני שופטים מול אחד. בקשתם לערער לבית המשפט העליון של ארצות הברית לא התקבלה.
חוזים צבאיים

המוצר של וושינגטון, שהיה ייחודי בזמנו, היה בשימוש נרחב כמנות קרב במהלך מלחמת העולם הראשונה. צריכת קפה בשדה הקרב נתפסה באותם הימים כמועילה, כיוון שהיא העלתה את רמת הקפאין בדמם של החיילים, חומר חיוני לערנות בזמן לחימה. הקפה היה בשימוש בקרב חיל המשלוח הקנדי בין השנים 1914 ל-1917, אז הצטרף חיל המשלוח של ארצות הברית ללחימה וכל הייצור הועבר לשימוש צבאי אמריקאי. גם יצרנים חדשים וקטנים יותר קמו כדי לענות על רמת הביקוש הגבוהה של הצבא לקפה.
הקפה הפך לפופולרי בקרב החיילים. היתרון הבולט של הקפה היה, כאמור, העלייה ברמת הקפאין שהייתה נוצרת משתייתו, ולאו דווקא הטעם שלו.
מנות שחילק הצבא האמריקאי במהלך המלחמה הכילו כשבעה גרמים של קפה להכנה מהירה. כל קופסה ארוזה נועדה לשימוש של אדם אחד. הקופסות נארזו במכלים שכללו עשרים וארבע קופסות כל אחד. קפה כזה נכלל גם בקופסות שימורים. במהלך מלחמת העולם השנייה, עשה צבא ארצות הברית שימוש חוזר במוצריו של וושינגטון. עם זאת, במלחמה זו נעשה שימוש גם במוצרים של חברות אחרות לייצור קפה שהתפתחו בין שתי מלחמות העולם, כגון נסקפה, כדי לענות על צורכי הצבא.
שנים אחרונות

ב-1943 חברת "G. Washington Coffee Refining Company" נרכשה בידי American Home Products, וג'ורג' וושינגטון יצא לגמלאות. הרכישה של החברה, אשר הוחזקה ברובה על ידי משפחתו של וושינגטון, הייתה בתמורה ל-29,860 מניות (כ-1.7 מיליון דולר) ממניות American Home Products בתקופה שבה American Home Products הייתה בתקופה של רכישה אינטנסיבית, ורכשה 34 חברות בשמונה שנים. קלרנס מארק, המנכ"ל של G. Washington, החליף את וושינגטון בניהול החברה הממוזגת.
בשנותיו האחרונות של וושינגטון הוא מכר את הנכס "חוות פרנקלין" והתגורר בבית בניו, ורנון רואד במנדהאם. הלה נפטר שלוש שנים לאחר שהחברה שלו נמכרה, ב-29 במרץ 1946, במנדהאם שבניו ג'רזי, לאחר מחלה, בגיל 74. הלווייה שלו נערכה שלושה ימים לאחר מכן.
מורשת

המותג "G. Washington Coffee" חדל מלהתקיים ב-1961, כאשר המפעל של וושינגטון בניו ג'רזי נמכר לאחת מחטיבותיה של חברת קוקה קולה. השריד האחרון לשמו של המותג שרד בשם "G. Washington's" Seasoning & Broth". מותג זה נמכר על ידי "American Home Products" בשנת 2000, ולאחר שעבר דרך מספר מתווכים, הוא נוהל על ידי ".Homestat Farm, Ltd" מאז 2001.
הערות שוליים

1 2  TIMES, Special to THE NEW YORK (1946-03-30). "G. WASHINGTON, 74; BEGAN COFFEE FIRM; Head of Refining Company for 33 Years Dies in Jersey-- Founded Business in 1910". The New York Times (באנגלית אמריקאית). ISSN 0362-4331. נבדק ב-2022-02-27.
↑  Isabella Rossellini Conserves 20 Acres for Agriculture in Brookhaven With Peconic Land Trust, באתר "edible" (באנגלית)
↑  "Deaths", The New York Times, March 30, 1946.
↑  G. Washington's Seasoning & Broth History, HomestatFarm
המודעה הזו משווה קפה נמס לסוכר לבן מזוקק. פרסומת מניו יורק טיימס, 2 בינואר 1922
אחרי מלחמת העולם הראשונה, הקפה הוצג מחדש לציבור עם הסיסמה Went to War! Home Again. פרסומת, 22 ביוני 1919